Diari Oficial de la Generalitat Valenciana


Sumari del DOGV 3504, del 27-05-1999 (1999/4772)

ORDRE de 13 de maig de 1999, de la Conselleria de Cultura, Educació i Ciència, per la qual s'establixen les etapes dels cursos de formació de monitor/a de centres de vacances i d'animador/a de temps lliure juvenil nivell i, que s'impartixen en les escoles de formació d'animadors juvenils en el temps lliure.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/05/13/(1)/dof/vci/html**

### Dades del document

Número de DOGV
:   3504

Data del DOGV
:   27-05-1999

Secció del DOGV
:   I. DISPOSICIONS GENERALS

Número del document
:   1999/4772


Data del document
:   13-05-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * Institut Valencià de la Joventut Generalitat Jove
    * Escola Formació Animadors Juvenils Temps Lliure
    * vacances
    * jove
    * programa d'ensenyament
    * treballador social
    * legislació
    * educació no formal

ORDRE de 13 de maig de 1999 de la Conselleria de Cultura, Educació i Ciència, per la qual s'establixen les etapes dels cursos de formació de monitor/a de centres de vacances i d'animador/a de temps lliure juvenil nivell i, que s'impartixen en les escoles de formació d'animadors juvenils en el temps lliure. [1999/M4772]
  
El Decret 19/1985, de 23 de febrer, del Consell de la Generalitat Valenciana, pel qual es va crear l'Escola de Formació d'Animadors del Temps Lliure Juvenil de la Generalitat Valenciana, i l'Ordre de 31 de juliol de 1985 de la Conselleria de Cultura, Educació i Ciència que, desenrotllant este decret, va establir el reconeixement i l'homologació d'escoles de formació d'animadors juvenils en el temps lliure, van dotar la Comunitat Valenciana d'un marc normatiu específic per a la formació i la capacitació de joves que ha permés, des dels àmbits associatiu i municipal, promoure la realització d'activitats de temps lliure i contribuir a dinamitzar l'associacionisme juvenil.
  
Amb el temps que ha transcorregut, l'oferta d'activitats de temps lliure s'ha generalitzat en la societat i moltes d'elles no se circumscriuen només al territori de la Comunitat Valenciana, sinó també a la resta de comunitats autònomes i als països membres de la Unió Europea. De la mateixa manera ha anat augmentant la creació, per part de les entitats juvenils de la Comunitat Valenciana, d'escoles de formació d'animadors juvenils en el temps lliure.
  
Atés que ni l'ordre ni el decret susdits no establien les etapes dels cursos ni els seus programes respectius, en virtut del que establix la disposició final primera del Decret 19/1985,
  
ORDENE
  
Primer
  
Els cursos de formació de monitor/a i d'animador/a de temps lliure juvenil constaran de les etapes següents:
  
a) Etapa lectiva
  
b) Etapa de pràctiques
  
Segon
  
Els cursos de monitor/a de centres de vacances capaciten per a desplegar activitats educatives en el temps lliure i en centres de vacances amb xiquets/xiquetes i joves, i tindran una durada mínima de dos-centes cinquanta (250) hores, en les condicions següents:
  
a) L'etapa lectiva tindrà una durada mínima de cent vint-i-cinc (125) hores, el 70% de les quals es destinarà a desplegar els continguts dels temes que figuren en el programa que establisca la Direcció General de l'Institut Valencià de la Joventut. El 30% restant es dedicarà als programes de formació específics de cada escola, previstos en la seua programació anual.
  
b) L'etapa de pràctiques es realitzarà durant o després de l'etapa lectiva i tindrà una durada de cent vint-i-cinc (125) hores, cent (100) de les quals es dedicaran al desplegament d'una activitat en alguna de les dues modalitats següents:
  
- Deu dies com a mínim d'activitat intensiva en campaments, colònies, escoles d'estiu, etcètera, exercint funcions de monitor/a.
  
- Tres mesos d'activitat continuada en una entitat que desplegue activitats de temps lliure infantil i juvenil, exercint funcions de monitor/a.
  
Les vint-i-cinc (25) hores restants es correspondran amb l'elaboració d'una memòria que inclourà les fases de preparació, de desplegament i d'avaluació de l'activitat pràctica realitzada, i que cada alumne/alumna presentarà en l'escola on haja seguit la formació, perquè se'n faça la corresponent avaluació.
  
En qualsevol cas les pràctiques respondran a un projecte d'activitat elaborat per l'alumne/alumna, que, en el seu desplegament, serà orientat i avaluat pel director/a de l'activitat o de l'entitat on realitze les pràctiques. Quan estes acaben, l' alumne/alumna presentarà a l'escola un informe d'avaluació del director/a de l'activitat o de l'entitat on s'haja realitzat l'activitat.
  
L'etapa de pràctiques s'haurà de realitzar abans que transcórreguen dos anys des de l'acabament de l'etapa lectiva.
  
Tercer
  
Els cursos d'animador/a del temps lliure juvenil nivell I capaciten per a coordinar activitats i projectes d'animació del temps lliure i per a dirigir centres de vacances, i tindran una durada mínima de quatre-centes (400) hores, en les condicions següents:
  
a) L'etapa lectiva tindrà una durada mínima de dues-centes vint-i-cinc (225) hores, el 70% de les quals es destinarà a desplegar els continguts dels temes que figuren en el programa que establisca la Direcció General de l'IVAJ. El 30% restant es dedicarà als programes de formació específics de cada escola, previstos en la seua programació anual.
  
b) L'etapa de pràctiques es realitzarà durant o després de l'etapa lectiva i tindrà una durada de cent setanta-cinc (175) hores, cent cinquanta (150) de les quals es dedicaran al desplegament d'una activitat en alguna de les dues modalitats següents:
  
- Quinze dies d'activitat intensiva en campaments, colònies, escoles d'estiu, etcètera, exercint funcions de director/a.
  
- Sis mesos d'activitat continuada en una entitat que desplegue activitats de temps lliure infantil i juvenil, exercint funcions de director/a.
  
Les vint-i-cinc (25) hores restants es correspondran amb l'elaboració d'una memòria que inclourà les fases de preparació, de desplegament i d'avaluació de l'activitat pràctica realitzada, i que cada alumne/alumna presentarà en l'escola on haja seguit la formació, perquè se'n faça la corresponent avaluació.
  
En qualsevol cas les pràctiques respondran a un projecte d'activitat elaborat per l'alumne/alumna, que, en el seu desplegament, serà orientat i avaluat pel director/a de l'activitat o de l'entitat on realitze les pràctiques. Quan estes acaben, l' alumne/alumna presentarà a l'escola un informe d'avaluació del director/a de l'activitat o de l'entitat on s'haja realitzat l'activitat.
  
L'etapa de pràctiques s'haurà de realitzar abans que transcórreguen dos anys des de l'acabament de l'etapa lectiva.
  
Quart
  
Les condicions mínimes d'accés als cursos seran les següents:
  
a) Per al curs de monitor/a de centres de vacances serà requisit haver complit els 18 anys.
  
b) Per al curs d'animador/a del temps lliure juvenil nivell I, s'haurà de complir almenys un dels requisits següents:
  
- Estar en possessió del certificat de monitor/a de centres de vacances.
  
- Haver complit els 20 anys i acreditar una experiència pràctica i continuada com a col·laborador/a en activitats d'oci i de temps lliure durant almenys dos anys.
  
Quint
  
Per poder ser avaluat serà requisit imprescindible assistir com a mínim al 85% del total de les hores del curs. Els criteris d'avaluació dels cursos seran els següents:
  
1. Participació de l'alumnat
  
Es valorarà per mitjà d'aquells elements que, segons el criteri de cada escola en definisquen l'aprofitament i la qualitat de la participació.
  
2. Assimilació dels continguts
  
Es valorarà per mitjà de treballs i proves, una de les quals serà per escrit, i per mitjà de la memòria de pràctiques.
  
3. Idoneïtat per a la funció
  
Segons els criteris establits per cada escola, es valorarà el conjunt d'actituds i aptituds personals indispensables per tal de complir la tasca d'educador/a com a monitor/a de centres de vacances o com a director/a d'activitats de temps lliure infantil i juvenil, en cada cas.
  
Sisé
  
El procediment d'acreditació dels cursos serà el següent:
  
1. Prèviament a l'inici d'un curs, les escoles de formació d'animadors juvenils en el temps lliure presentaran a l'IVAJ la documentació següent:
  
- Fitxa de dades generals del curs i cronograma
  
- Llista d'alumnes admesos en el curs
  
- Per cada curs, relació detallada del professorat
  
- Instruments i procediments d'avaluació de l'alumnat
  
2. Una vegada acabat un curs, les escoles de formació d'animadors juvenils en el temps lliure trametran a l'IVAJ la documentació següent:
  
- Acta d'avaluació de l'etapa lectiva
  
- Acta d'avaluació de l'etapa de pràctiques
  
3. Juntament amb estos documents, per cada curs iniciat cada escola haurà de tenir la documentació següent:
  
- Fitxa d'inscripció individualitzada de l'alumnat
  
- Fitxa del coordinador/a i del professorat de cada curs
  
- Informe d'avaluació de les pràctiques de l'alumnat
  
- Fitxa de seguiment de l'alumnat
  
- Avaluació del curs
  
L'IVAJ facilitarà els models de les fitxes i dels documents.
  
Seté
  
Una vegada completat el curs i presentada tota la documentació requerida, l'IVAJ procedirà a l'expedició del certificat corresponent a l'alumnat apte. En el certificat es farà constar l'escola on la persona interessada haja realitzat el curs.
  
Huité
  
L'IVAJ establirà les mesures d'inspecció i de supervisió dels cursos a través de l'Escola de Formació d'Animadors del Temps Lliure Juvenil de la Generalitat Valenciana.
  
Nové
  
L'incompliment per part d'una escola de formació d'animadors del temps lliure juvenil del que disposa esta ordre podrà implicar la pèrdua del seu reconeixement oficial.
  
Disposicions finals
  
Primera
  
Es faculta el director general de l'IVAJ per a dictar totes les disposicions que calga per al desplegament del que preveu l'ordre, i també per a actualitzar periòdicament els programes dels cursos.
  
Segona
  
L'ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 13 de maig de 1999
  
El conseller de Cultura, Educació i Ciència,


Còpia Permalink ELI